  Удмуртиысь Йӧскалык лыдӟетъюртлэн пресс-службаез Анжелика Тихонова корреспондент 12+ 10-тӥ тулыспалэ Ижкарын Йӧскалык лыдӟетъюртын (Советской ульча, 11) егит тодосчиослэн III элькун тодос слэмзы ортчоз. Ужрад Тодосъя фестиваль улсын радъяськоз. Со сярысь Йӧскалык лыдӟетъюртлэн пресс-службаез ивортӥз. Тодос слэмын егит тодосчиос 10 минут ӵоже тунсыко, серем, аспӧртэм амалэн асьсэ эскеронзы сярысь вераны кулэ. Ужрадэ элькунысь тодосъя институтъёсысь но вузъёсысь егит тодосчиос пыриськозы: Любовь Тронина – гурт возёс тодосъя кандидат, Россиысь тодосъя академилэн Урал ёзэтысьтыз Эскеронъёсъя удмурт федерал центрысь тодосъя валтӥсь ӧнерчи; Игорь Аверкиев – аспирант, Россиысь тодосъя академилэн Урал ёзэтысьтыз Эскеронъёсъя удмурт федерал центрысь тодосъя покчи ӧнерчи; Анна Мерцалова – Ижкарысь гурт возёсъя кун академиысь аспирант; Ирина Кайсина – Ижкарысь М. Т. Калашников нимо техникая кун университетысь «Беспилотные системы» лабораториен кивалтӥсь; Алексей Яковлев – Ижкарысь кун эм академиысь аспирант, терапевт, рентгенолог; Михаил Загумённов – биологи тодосъя кандидат, Удмурт кун университетысь естественной тодосъя институтысь ботаникая, зоологияя но биоэкологияя кафедраысь доцент. Ужрад 18 часын кутскоз. Пыронэз дунтэк, азьвыл гожтӥськыса. Тодэ вайытом, 8-тӥ тулыспалэ йӧскалык лыдӟетъюртын удмурт шудонъёсъя пумиськон ортчоз. Тегъёс: Ижкар Йӧскалыклыдӟетъюрт Тодос Удмуртия  